b"\n_START_ARTICLE_\nMangalore\n_START_SECTION_\nDemografia\n_START_PARAGRAPH_\nAl cens de 2001 la poblaci\xc3\xb3 de la municipalitat era de 398.745 habitants, l'\xc3\xa0rea metropolitana de 419.306 habitants i l'\xc3\xa0rea urbana de 538.560 habitants. La poblaci\xc3\xb3 estimada el 2008 per la corporaci\xc3\xb3 era de 431.976 habitants (la ciutat n\xc3\xbamero 101 de l'\xc3\x8dndia per nombre d'habitants) i la de l'\xc3\xa0rea urbana de 603.269 habitants (la 61 \xc3\xa0rea urbana de l'\xc3\x8dndia) _NEWLINE_Mangalore \xc3\xa9s \xc3\xa8tnicament diversa i s'hi parlen diverses lleng\xc3\xbces; les principals s\xc3\xb3n el tulu, el konkani, el canar\xc3\xa8s i el beary per\xc3\xb2 es parlen tamb\xc3\xa9 malayalam, hindi i angl\xc3\xa8s, i encare altres per petits grups. La religi\xc3\xb3 principal \xc3\xa9s l'hinduisme. La ciutat es caracteritza pels seus turons, els cocoters, els rierols i els seus edificis amb teules vermelles d'argila.\n_START_SECTION_\nAdministraci\xc3\xb3\n_START_PARAGRAPH_\nLa municipalitat est\xc3\xa0 administrada per la Corporaci\xc3\xb3 de la ciutat de Mangalore (MCC) presidida per un major (alcalde) del partit que t\xc3\xa9 m\xc3\xa9s vots; el consell est\xc3\xa0 format per 60 consellers elegits un per cada 60 wards o seccions. La municipalitat t\xc3\xa9 una \xc3\xa0rea de 73,71\xc2\xa0km\xc2\xb2.\n_START_SECTION_\nPort i aeroport\n_START_PARAGRAPH_\nEl Mangalore Harbour \xc3\xa9s l'antic port utilitzat per magatzems i serveis log\xc3\xadstics. El Nou Port de Mangalore est\xc3\xa0 equipat per grans vaixells com superpetroliers i \xc3\xa9s estaci\xc3\xb3 de la Gu\xc3\xa0rdia Costera; \xc3\xa9s el nov\xc3\xa8 port de l'\xc3\x8dndia i el principal de l'estat de Karnataka._NEWLINE_L'aeroport internacional de Mangalore (codia IATA: IXE) est\xc3\xa0 prop de Bajpe a uns 21\xc2\xa0km al nord-est, i \xc3\xa9s el segon aeroport de l'estat.\n_START_SECTION_\nHist\xc3\xb2ria\n_START_PARAGRAPH_\nSobre Mangalore, exerciren el seu poder successivament la dinastia Kadamba, els chalukyes, els rashtrakutes, els hoysales i l'imperi de Vijayanagar. Els diversos caps locals que admetien la sobirania de Vijayanagar (i m\xc3\xa9s tard de Bednur) tenien com a centres principals a Barkur i Karkala, que eren aleshores m\xc3\xa9s importants que Mangalore governada per un sobir\xc3\xa0 anomenat Bangar (que era un t\xc3\xadtol i no un nom). Els portuguesos van arribar a la ciutat el 1498 i Vasco de Gama va desembarcar a l'illa de Santa Maria prop de Mangalore. El 1526 els portuguesos sota el virrei Lopo Vaz de Sampaio, van derrotar al rei de Bangara i els seus aliats i van conquerir Mangalore temporalment. Els portuguesos van saquejar tres vegades la ciutat al segle XVI, destacant el saqueig del 1596. Van tenir un peu a la zona fins al 1640 quan va passar als rages d'Ikkeri o Bednur (nayak de Keladi) per\xc3\xb2 els portuguesos van poder conservar una factoria comercial. El 1695 fou incendiada pels \xc3\xa0rabs en revenja per les restriccions portugueses al seu comer\xc3\xa7._NEWLINE_En els ambiciosos plans d'Haidar Ali la ciutat va esdevenir important estrat\xc3\xa8gicament fins que despr\xc3\xa9s de la conquesta de Bednur la va ocupar (1763) i la va convertir en quater de la seva marina. A la segona meitat del segle XVIII Mangalore feia una mena de contenci\xc3\xb3 entre els brit\xc3\xa0nics i el regne de Mysore; els brit\xc3\xa0nics la van ocupar el 1768 per\xc3\xb2 la van abandonar; la van ocupar altre cop el 1781 per\xc3\xb2 el 1784 el coronel Campbell es va haver de rendir a Tipu Sultan despr\xc3\xa9s de 9 mesos de setge (1783-1784). Va ser annexada a l'imperi brit\xc3\xa0nic finalment el 1799. El 1837 durant la revolta de Coorg, la tribu rebel dels gaudes va entrar al territori i va ocupar la ciutat de Mangalore, per\xc3\xb2 despr\xc3\xa9s de cremar els edificis p\xc3\xbablics se'n van retirar."